**ДЕПАРТМАНУ ЗА АНГЛИСТИКУ**

**НАСТАВНО-НАУЧНОМ ВЕЋУ**

**ФИЛОЗОФСКОГ ФАКУЛТЕТА УНИВЕРЗИТЕТА У НИШУ**

др Душан Стаменковић

ванредни професор

Департман за англистику

**Предмет:** Извештај о учешћу на научном скупу *New Methods for Multimodal Research*

Уважене колегинице и колеге,

У складу са Одлуком о одобравању плаћеног одсуства бр. 128/1-16-7-01, коју је 10. априла 2019. године донело Наставно-научно веће Филозофског факултета, у периоду од 21. до 28. маја боравио сам у Аустрији, где сам учествовао на научном скупу *New Methods for Multimodal Research*, који су на Универзитету у Салцбургу организовале колеге Хартмут Штекл и Јана Флегинг са тамошњег Департмана за англистику. Конференција се састојала од 14 излагања по позиву, без пленарних излагача. Излагање под називом „A Diachronic Approach to the Study of Video Game Screens’ Multimodality” одржао сам првог дана скупа и у њему представио како мултимодална истраживања, која у доброј мери феноменима приступају из перспективе лингвистичких теорија, могу да се примене на корпус видеоигара. Поред тога, активно сам учествовао у дискусијама у току целе конференције, што је изнедрило идеје за неколико истраживања у периоду који је пред нама. Постоје и планови да се излагања са овог скупа предложе за специјално издање часописа *Visual Communication*, који представља један од најважнијих часописа за област мултимодалних истраживања.

Колегинице и колеге из неколико европских земаља известио сам о нашим напорима да започнемо студијски програм из области дигиталне хуманистике, а имајући у виду да се ово поље у великој мери подудара са предметом истраживања у студијама мултимодалности. Од колегиница и колега који већ учествују у сличним програмима добио сам смернице око организације како студија, тако и истраживања, па се надам да ће све то бити од помоћи. Почели смо и разговоре о покретању пројекта у оквиру линије EU COST, који би нам омогућио даље повезивање и истраживања.

У нади да ће овај извештај бити прихваћен, унапред вам захваљујем.

С поштовањем,

У Нишу,

30. 5. 2019. године

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Душан Стаменковић,

ванредни професор

Департман за англистику